Lucius Episcopus, seruus seruorum Dei, dilectis filiis magistro et fratribus Hospitalis de Tilicastro, salutem et apostolicam benedictionem: iustis petentium desideriis dignum est nos facilem praebere consensum et uota quae a rationis tramite non discordant effectu prosequente, complere: ea propter, dilecti in Domino filii, uestris iustis postulationibus, grato concurrentes assensu, auctoritate apostolica constituimus, ut de noualibus quae de propriis manibus aut sumptibus colitis siue de nutrimentis animalium uestrorum, nullus a uobis decimas exigere uel extorquere praesumat. Nulli ergo omnino hominum liceat hanc paginam nostrae constitutionis infringere, uel ei ausu temerario contraire. Si quis autem hoc attemptare presumat, indignationem omnipotentis Dei et beatorum Petri et Pauli apostolorum eius, se nouerit incursurum. Actum Verone XV calendas Iannuarii.